পাটালির আগে তৈরি ঝুলাগুড় পানিতে রেখে চিট করে খেতে আরো মজা। জাইলা চাচা তাকে নিয়ে গিয়ে নারকেল পেড়ে খাওয়ান। আবার আদর করে শাহেদকে বলেন, আমার ছোট বাপ্ আছচে। তা বাপরে কইত যে রাখি। বাপের নরম নরম পা খ্যান মাটিতে রাখলে ব্যথা পাবি। শাহেদ তার কথা শুনে আর মনে মনে হাসে। কি যে ভাবেন জাইলা চাচা। শাহেদ কত বড় হয়েছে। সে একা একা কম্পিউটার চালাতে পারে। ছাদে গিয়ে গাছে পানি দেয়। পাখিদের সাথে কথা বলে। আর জাইলা চাচা তাকে কি সব বলেন। অবশ্য সেসব কথা শুনে ইচ্ছা হয়, সে পাখির নরম তুলতুলে বাচ্চা হয়ে জাইলা চাচার সাথে থেকে যায়। জাইলা চাচা অনেক গল্প বলেন। জিনের গল্প, ভূতের গল্প, নাক কাটির গল্প, ডাকাত-চুরের গল্প, নিজামুদ্দিন আউলিয়ার গল্প। আরও কত কি! তার কাছে জিনের গল্প ভালো লাগে।